মুশকিলে পড়লেন মন্দিরা। গ্যাস ওভেনটা গড়বড় করছে। মোবাইলে মিস্ত্রির নম্বরটা থাকলেও কী নামে সেভ করা আছে সেটা মনে নেই। এই হয়েছে মুশকিল। সব কিছুতেই ভুল হয়। হঠাৎ স্মরণে এল অসিতবাবুর কথা। উনি তো বললেন সব কিছুর কারিগর। গ্যাস ওভেনটার কথা যদি ওকে বলা যায়? কিন্তু মানুষটাকে ক’দিন দেখতেও পাননি। এক বার অনুরোধ করলে হত। পড়বি তো পড় সে দিনই ইভনিং ওয়াক সেরে বাড়ি ফেরার পথে বাজারে দেখা অসিত আর মন্দিরার। এমন একটা কথা বলতেও দ্বিধা, লজ্জা। তবু সদ্য পরিচিতের কাছে অনুরোধটা রেখেই ফেললেন। সুদর্শন না হলেও হাসিতে একটা সরলতা প্রকাশ পায় ভদ্রলোকের, “এ এমন কী কাজ। কাল সকালেই যাব।”